Kohtuasi C‑49/11
Content Services Ltd
versus
Bundesarbeitskammer
(eelotsusetaotlus, mille on esitanud Oberlandesgericht Wien)
Eelotsusetaotlus – Direktiiv 97/7/EÜ – Tarbijakaitse – Sidevahendi abil sõlmitud lepingud – Tarbijate teavitamine – Esitatud või saadud teave – Püsiv andmekandja – Mõiste – Hüperlink tarnija veebilehel – Lepingust taganemise õigus
Kohtuotsuse kokkuvõte
Tarbijakaitse – Sidevahendi abil sõlmitud lepingud – Direktiiv 97/7 – Müüjal kohustus esitada tarbijale asjaomane teave kirjalikult või muul püsival andmekandjal – Ulatus – Kaubandustava, mis teeb selles sättes ette nähtud teabe kättesaadavaks üksnes müüja veebilehel asuva hüperlingi kaudu – Lubamatus
(Euroopa Parlamendi ja nõukogu direktiiv 97/7, artikli 5 lõige 1)
Direktiivi 97/7/EÜ (tarbijate kaitse kohta sidevahendi abil sõlmitud lepingute korral) artikli 5 lõiget 1 tuleb tõlgendada selliselt, et kaubandustava, mis teeb selles sättes ette nähtud teabe kättesaadavaks üksnes asjaomase ettevõtja veebilehel asuva hüperlingi kaudu, ei vasta nimetatud sätte nõuetele, kuna teave ei ole tarbijale sama sätte tähenduses ettevõtja poolt „esitatud” ja tarbija ei ole seda „saanud”, ning selline veebileht ei ole „püsiv andmekandja” nimetatud artikli 5 lõike 1 tähenduses.
Nimelt peab tarbija selle artikli kohaselt saama nimetatud teabe, ilma et temalt nõutaks aktiivset käitumist. Selleks, et veebilehte võiks pidada püsivaks andmekandjaks, peab tarbijale tagama analoogselt paberkandjaga selle, et tema käsutuses on selles sättes ette nähtud teave oma õiguste vajaduse korral maksma panemiseks. Seoses sellega peab see võimaldama tarbijal isiklikult talle suunatud kõnesoleva teabe säilitada, tagama selle sisu muutumatuse ja teabe kättesaadavuse piisava ajavahemiku jooksul ning andma tarbijatele võimaluse see teave sellisena taasesitada.
(vt punktid 35, 42, 43, 50 ja 51 ning resolutsioon)